BEGRUNDELSE

1.BAGGRUND FOR FORSLAGET

•Forslagets begrundelse og formål

Forslagets begrundelse og formål

Den 10. marts 2020 understregede EU's stats- og regeringschefer behovet for en fælles europæisk tilgang med hensyn til covid-19-pandemien. Den 16. marts 2020 vedtog Kommissionen en meddelelse med en henstilling om midlertidige restriktioner for ikkevæsentlige rejser fra tredjelande til EU+-området. Den 17. marts 2020 nåede EU's ledere til enighed om koordinerede foranstaltninger ved de ydre grænser på grundlag af henstillingen fra Kommissionen. I kølvandet på denne aftale traf alle EU-medlemsstaterne (undtagen Irland) og de associerede Schengenlande (herefter "medlemsstaterne") afgørelser på nationalt plan om at indføre rejserestriktioner. Siden da er restriktionerne blevet forlænget flere gange.

Den 11. juni 2020 vedtog Kommissionen en meddelelse, hvori det anbefales at forlænge rejserestriktionerne indtil den 30. juni 2020, og hvori det beskrives, hvordan restriktionerne for ikkevæsentlige rejser til EU gradvis kan ophæves fra den 1. juli 2020. Den 26. juni vedtog Kommissionen et forslag til Rådets henstilling om midlertidige restriktioner for ikkevæsentlige rejser til EU.

Rådet vedtog denne henstilling den 30. juni 2020. Den er siden da blevet ændret fem gange, nemlig den 16. juli, 30. juli, 7. august, 22. oktober og 17. december 2020 for at ajourføre listen i bilag I over tredjelande, for hvilke restriktionerne for ikkevæsentlige rejser til EU kan ophæves. Otte lande er blevet fjernet fra den oprindelige liste med 15 lande og et land, Singapore, er blevet tilføjet, således at det samlede antal lande, hvorfra det skulle være muligt at foretage ikkevæsentlige rejser til EU, på nuværende tidspunkt er otte lande (og 2 særlige administrative regioner i et land).

Samtidig er den epidemiologiske situation i Den Europæiske Union blevet forværret i løbet af efteråret og endnu mere volatil med forekomsten af varianter af covid-19. Kommissionen reagerede på denne udvikling ved i første omgang at vedtage Kommissionens henstilling af 22. december 2020 om en koordineret tilgang til rejser og transport som reaktion på den variant af sars-CoV-2, der er observeret i Det Forenede Kongerige.

Som det blev bemærket i Kommissionens meddelelse af 19. januar 2021 om en fælles front til bekæmpelse af covid-19, blev det, der normalt tager ti år, takket være banebrydende videnskab og en bemærkelsesværdig politisk og industriel indsats opnået på ti måneder, og med udrulningen af hurtige massevaccinationer vil millioner af europæere nu blive vaccineret mod covid-19.

Så længe smittetallet stiger, og indtil der er foretaget vaccinationer i det omfang, der er nødvendigt for at vende pandemiens udvikling, er der imidlertid behov for fortsat årvågenhed, inddæmningsforanstaltninger og offentlig sundhedskontrol. EU og medlemsstaterne skal handle nu for at begrænse risikoen for en potentielt værre tredje smittebølge, der vil være kendetegnet ved de mere smitsomme nye varianter af virusset, som allerede findes i hele Europa.

Disse nye varianter af virusset giver anledning til reel og alvorlig bekymring. Selv om der på nuværende tidspunkt ikke foreligger dokumentation for, at varianterne forårsager et mere alvorligt sygdomsforløb, synes de at være mellem 50 og 70 % mere smitsomme. Det betyder, at virusset lettere og hurtigere kan sprede sig, hvilket øger byrden for de overbelastede sundhedssystemer. Det er en af de sandsynlige årsager til den betydelige stigning i smittetallene i de fleste medlemsstater i de seneste uger.

Som følge heraf, vil rejser fortsat udgøre en særlig udfordring. Alle ikkevæsentlige rejser, særlig til og fra højrisikoområder, bør på det kraftigste frarådes, indtil den epidemiologiske situation er væsentligt forbedret.

•Sammenhæng med de gældende regler på samme område

Denne henstilling har til formål at få gennemført de gældende regler på området, nemlig gennemførelse af personkontrol og effektiv overvågning af passage af de ydre grænser.

•Sammenhæng med Unionens politik på andre områder

Denne henstilling er i overensstemmelse med andre EU-politikker, herunder vedrørende eksterne forbindelser og folkesundhed.

Kriterierne i henstillingen vedrører den gennemsnitlige incidensrate i en periode på 14 dage i EU den 15. juni 2020, hvorimod der i Rådets henstilling om en koordineret tilgang til restriktioner for den frie bevægelighed som reaktion på covid-19-pandemien, der blev vedtaget den 13. oktober 2020, anvendes yderligere kriterier, nemlig testfrekvensen og positivprocenten for test.

De kriterier, der anvendes i Rådets henstilling af 13. oktober 2020, afspejler de seneste videnskabelige anbefalinger, og Rådets henstilling om ikkevæsentlige rejser til EU bør revideres i lyset heraf. Forskellene mellem retten til fri bevægelighed for EU-borgere og fastboende udlændinge på den ene side, og rejser fra tredjelande på den anden side gør det ikke muligt automatisk at anvende de tærskler, der er fastsat i Rådets henstilling af 13. oktober. Kriterierne og procedurerne i Rådets henstilling af 13. oktober kan dog tjene som nyttig inspiration også i den nuværende situation.